IZVEDBENA UREDBA KOMISIJE (EU) 2022/2503

z dne 19. decembra 2022

o spremembi in popravku Izvedbene uredbe (EU) 2019/627 glede praktičnih ureditev za izvajanje uradnega nadzora nad živimi školjkami in ribiškimi proizvodi ali v zvezi z ultravijoličnim sevanjem

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 18(8) Uredbe,

ob upoštevanju naslednjega:

(1) Uredba (EU) 2017/625 določa pravila o uradnem nadzoru in drugih uradnih dejavnostih, ki jih izvajajo pristojni organi držav članic za preverjanje skladnosti z zakonodajo Unije, med drugim na področju varnosti hrane v vseh fazah proizvodnje, predelave in distribucije. Določa zlasti uradni nadzor v zvezi s proizvodi živalskega izvora, namenjenimi za prehrano ljudi.

(2) Izvedbena uredba Komisije (EU) 2019/627 (2) določa enotne praktične ureditve za izvajanje uradnega nadzora nad proizvodi živalskega izvora, namenjenimi za prehrano ljudi, v skladu z Uredbo (EU) 2017/625.

(3) Člen 10 Izvedbene uredbe (EU) 2019/627 določa obveznosti uradnega veterinarja glede pregledov dokumentov, zlasti glede upoštevanja uradnih spričeval, predloženih v skladu z Izvedbeno uredbo Komisije (EU) 2019/628 (3). Vendar je v njem navedeno napačno spričevalo, zato bi bilo treba to popraviti. Ker je bila Izvedbena uredba (EU) 2019/628 razveljavljena in so bila spričevala nadomeščena s spričevali iz Izvedbene uredbe Komisije (EU) 2020/2235 (4), je prav tako primerno vse sklicevanje na Izvedbeno uredbo (EU) 2019/628 nadomestiti s pravilnimi sklicevanji na Izvedbeno uredbo (EU) 2020/2235.

(4) Člen 45, točka (l), Izvedbene uredbe (EU) 2019/627 določa, da je treba sveže meso razglasiti za neprimerno za prehrano ljudi, če je bilo protizakonito obdelano z ionizirajočim sevanjem, vključno z ultravijoličnim sevanjem. Ker se večina ultravijoličnega sevanja ne šteje za ionizirajoče sevanje, kot je opredeljeno v členu 4, točka 46, Direktive Sveta 2013/59/Euratom (5), bi bilo treba spremeniti člen 45, točka (l), Izvedbene uredbe (EU) 2019/627.

(5) V skladu s členom 51 Izvedbene uredbe (EU) 2019/627 se posebne zahteve glede uradnega nadzora v zvezi z živimi školjkami z razvrščenih pridelovalnih območij in območij za ponovno nasaditev ne uporabljajo za žive morske kumare, ki niso precejevalci.

(6) Z Uredbo (EU) 2021/1756 Evropskega parlamenta in Sveta (6) je bil spremenjen člen 18 Uredbe (EU) 2017/625, tako da se je možnost odstopanja od zahteve za razvrstitev pridelovalnih območij in območij za ponovno nasaditev iz člena 18(7), točka (g), Uredbe (EU) 2017/625, razširila na vse iglokožce, ki niso precejevalci, in ne le na morske kumare. Poleg tega je bil na podlagi člena 18(7), točka (g), Uredbe (EU) 2017/625 z Delegirano uredbo Komisije (EU) 2022/2258 (7) spremenjen člen 11 Delegirane uredbe (EU) 2019/624 (8), tako da razvrstitev pridelovalnih območij in območij za ponovno nasaditev ni potrebna v zvezi z nabiranjem iglokožcev, ki niso precejevalci. To pomeni, da bi bilo treba člen 51 Izvedbene uredbe (EU) 2019/627 ustrezno spremeniti.

(7) Člen 71 Izvedbene uredbe (EU) 2019/627 določa pravila v zvezi z odločitvami, ki jih lahko pristojni organi sprejmejo po opravljenem uradnem nadzoru nad ribiškimi proizvodi. V točki (a) navedenega člena je pomotoma naveden oddelek VII Priloge III k Uredbi (ES) št. 853/2004 namesto oddelek VIII navedene priloge, ki se nanaša na ribiške proizvode. Zaradi doslednosti bi bilo treba to navedbo v členu 71 Izvedbene uredbe (EU) 2019/627 popraviti.

(8) Priloga VI k Izvedbeni uredbi (EU) 2019/627 določa praktične ureditve za uradni nadzor nad ribiškimi proizvodi v skladu s členom 70 navedene izvedbene uredbe. In sicer določa analizne metode, ki jih je treba uporabiti, kadar se pri organoleptičnem pregledu pojavijo kakršni koli dvomi glede svežosti ribiških proizvodov. Agencija EFSA je v znanstvenem mnenju (9) opredelila metode, s katerimi je mogoče razlikovati med „superohlajenimi“ ribami in predhodno zamrznjenimi ribami, ki so bile v komercialne namene predstavljene kot „superohlajene“. Ker bi bilo treba navedene analizne metode dodati v Prilogo VI k Izvedbeni uredbi (EU) 2019/627, bi bilo treba navedeno prilogo spremeniti.

(9) Izvedbeno uredbo (EU) 2019/627 bi bilo treba torej ustrezno spremeniti in popraviti.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Izvedbena uredba (EU) 2019/627 se spremeni: (1) v členu 10: „(a) se v odstavku 2 „v skladu s členom 29 Izvedbene uredbe Komisije (EU) 2019/628 (9)“ nadomesti z „v skladu s členom 31 Izvedbene uredbe Komisije (EU) 2020/2235 (*1)“ (*1) Izvedbena uredba Komisije (EU) 2020/2235 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval, vzorcev uradnih spričeval in vzorcev veterinarskih/uradnih spričeval za vstop pošiljk nekaterih kategorij živali in blaga v Unijo in njihove premike znotraj Unije, uradne potrditve takšnih spričeval ter o razveljavitvi Uredbe (ES) št. 599/2004, izvedbenih uredb (EU) št. 636/2014 in (EU) 2019/628, Direktive 98/68/ES ter odločb 2000/572/ES, 2003/779/ES in 2007/240/ES (UL L 442, 30.12.2020, str. 1)“;" (b) se v odstavku 3 „v skladu s členom 29 Izvedbene uredbe Komisije (EU) 2019/628“ nadomesti z „v skladu s členom 32 Izvedbene uredbe (EU) 2020/2235“; (2) v členu 45 se točka (l) nadomesti z naslednjim: „(l) je bilo protizakonito obdelano z ionizirajočim sevanjem ali ultravijoličnim sevanjem;“ ; (3) člen 51 se nadomesti z naslednjim: „Člen 51 Izključitev Ta naslov se uporablja za žive školjke, žive iglokožce, žive plaščarje in žive morske polže. Ne uporablja se za žive morske polže in žive iglokožce, ki niso precejevelaci.“ (4) v členu 71 se točka (a) nadomesti z naslednjim: „(a) uradni nadzor, izveden v skladu s členom 70, pokaže, da niso v skladu z organoleptičnimi, kemijskimi, fizičnimi ali mikrobiološkimi zahtevami ali zahtevami glede parazitov, kakor je določeno v oddelku VIII Priloge III k Uredbi (ES) št. 853/2004 ali Uredbi (ES) št. 2073/2005“ ; (5) v členu 72, točka 1, se „vzorcem veterinarskega spričevala iz poglavja B dela II Priloge III k Izvedbeni uredbi (EU) 2019/628.“ nadomesti z „vzorcem veterinarskega spričevala iz poglavja 29 Priloge III k Izvedbeni uredbi (EU) 2020/2235.“; (6) v Prilogi VI, poglavje I, točka B „Kazalniki svežosti“, se med prvim in drugim odstavkom vstavi naslednji odstavek: „Kadar se pri organoleptičnem pregledu pojavijo kakršni koli dvomi, da se predhodno zamrznjene ribe v komercialne namene predstavljajo kot sveže, se lahko odvzamejo vzorci za preverjanje in se opravijo laboratorijski preskusi, kot so preskus hidroksiacil-koencim A dehidrogenaze (HADH), histologija, ultravijolično vidna-bližnjeinfrardeča (UV-VIS/NIR) spektroskopija in hiperspektralno slikanje.“ .

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 19. decembra 2022 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Izvedbena uredba Komisije (EU) 2019/627 z dne 15. marca 2019 o določitvi enotnih praktičnih ureditev za izvajanje uradnega nadzora nad proizvodi živalskega izvora, namenjenimi za prehrano ljudi, v skladu z Uredbo (EU) 2017/625 Evropskega parlamenta in Sveta ter spremembi Uredbe Komisije (ES) št. 2074/2005 o uradnem nadzoru (UL L 131, 17.5.2019, str. 51).

(3) Izvedbena uredba Komisije (EU) 2019/628 z dne 8. aprila 2019 o vzorcih uradnih spričeval za nekatere živali in blago ter o spremembi Uredbe (ES) št. 2074/2005 in Izvedbene uredbe (EU) 2016/759 v zvezi s temi vzorci spričeval (UL L 131, 17.5.2019, str. 101).

(4) Izvedbena uredba Komisije (EU) 2020/2235 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval, vzorcev uradnih spričeval in vzorcev veterinarskih/uradnih spričeval za vstop pošiljk nekaterih kategorij živali in blaga v Unijo in njihove premike znotraj Unije, uradne potrditve takšnih spričeval ter o razveljavitvi Uredbe (ES) št. 599/2004, izvedbenih uredb (EU) št. 636/2014 in (EU) 2019/628, Direktive 98/68/ES ter odločb 2000/572/ES, 2003/779/ES in 2007/240/ES (UL L 442, 30.12.2020, str. 1).

(5) Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja in o razveljavitvi direktiv 89/618/Euratom, 90/641/Euratom, 96/29/Euratom, 97/43/Euratom in 2003/122/Euratom (UL L 13, 17.1.2014, str. 1).

(6) Uredba (EU) 2021/1756 Evropskega parlamenta in Sveta z dne 6. oktobra 2021 o spremembi Uredbe (EU) 2017/625 glede uradnega nadzora nad živalmi in proizvodi živalskega izvora, ki se izvažajo iz tretjih držav v Unijo, da se zagotovi skladnost s prepovedjo nekaterih vrst uporabe protimikrobnih snovi, ter Uredbe (ES) št. 853/2004 v zvezi z neposredno dobavo mesa perutnine in lagomorfov (UL L 357, 8.10.2021, str. 27).

(7) Delegirana uredba Komisije (EU) 2022/2258 z dne 9. septembra 2022 o spremembi in popravku Priloge III k Uredbi (ES) št. 853/2004 Evropskega parlamenta in Sveta o posebnih higienskih pravilih za živila živalskega izvora, kar zadeva ribiške proizvode, jajca in nekatere visoko rafinirane proizvode, ter o spremembi Delegirane uredbe Komisije (EU) 2019/624, kar zadeva nekatere školjke (UL L 299, 18.11.2022, str. 5.

(8) Delegirana uredba Komisije (EU) 2019/624 z dne 8. februarja 2019 o posebnih pravilih za izvajanje uradnega nadzora proizvodnje mesa ter za pridelovalna območja in območja za ponovno nasaditev živih školjk v skladu z Uredbo (EU) 2017/625 Evropskega parlamenta in Sveta (UL L 131, 17.5.2019, str. 1).

(9) EFSA Journal 2021;19(1):6378.